《和双桂堂》
宋代·赵希逢

排云直上叫天门，路入蟾宫不问人。
缥缈飞梯高着步，广寒有殿四无邻。
天香飘泛非凡境，仙桂栽培今几春。
拟欲和根都拔取，有辞还恐到严宸。

作者简介：赵希逢（生卒年不详）一作希蓬，宋宗室，太祖四子秦王德芳八世孙。理宗淳祐间，以从事郎为汀州司理。与华岳诗词酬唱往来，有《华赵二先生南征录》今不传。词见《诗渊》第二十五册。